REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/8-15

20. maj 2015. godine

B e o g r a d

Z A P I S N I K

SA 20. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA

ODRŽANE 16. JANUARA 2015. GODINE

 Sednica je počela u 11 časova.

 Sednicom je predsedavao predsednik Odbora Meho Omerović.

 Sednici su prisustvovali: Biljana Ilić-Stošić, Milanka Jevtović-Vukojičić, Slobodan Perić, Dubravka Filipovski, Vladica Dimitrov, Ljibuška Lakatoš, Vera Paunović, Biljana Hasanović-Korać, Olena Papuga, Elvira Kovač i Sulejman Ugljanin, članovi Odbora.

 Sednici nisu prisustvovali članovi Odbora: Ljiljana Malušić, Zlata Đerić, Suzana Šarac, Stefana Miladinović i Aida Ćorović.

 Sednici su prisustvovali zamenici članova Odbora: Mirjana Đoković, Olivera Pauljeskić, Miletić Mihajlović i Gordana Čomić.

 Sednici je prisustvovao Enis Imamović, narodni poslanik.

 Predsednik Odbora je konstatovao da su ispunjeni uslovi za rad i odlučivanje, te je predložio sledeći

 D n e v n i r e d :

1. Dogovor o aktivnostima Odbora za ljudska i manjinska prava i ravnopravnost polova u 2015.godini;
2. Razno.

 Članovi Odbora su jednoglasno PRIHVATILI predloženi Dnevni red.

 Pre prelaska na rad po utvrđenom dnevnom redu, članovi Odbora su usvojili zapisnike sa 10-14. sednice Odbora.

 PRVA TAČKA DNEVNOG REDA: Dogovor o aktivnostima Odbora za ljudska i manjinska prava i ravnopravnost polova u 2015. godini.

 Predsednik Odbora je istakao da će Odbor imati najviše posla onog trenutka kada se otvori poglavlje 23 u pregovorima za članstvo u EU, a koje se tiče ljudskih prava i sloboda. U tom kontekstu rekao je da već postoje neke naznake i dogovori sa Pregovaračim timom Srbije za pregovore sa EU i Kancelarijom za ljudska i manjinska prava da će Odbor, kolektivno i pojedinačno, članovi i članice Odbora, svako iz određenih oblasti, biti uključeni. Pomenuo je da ministarka Jadranka Joksimović, šefica pregovaračkog tima Tanja Miščević i direktorka Kancelarije za ljudska i manjinska prava Suzana Paunović, razumeju ulogu Parlamenta i značaj resornih odbora u tim osetljivim i veoma važnim pitanjima. Istakao je dobru praksu da se Odbor ne bavi samo analizom zakona koji dođu na dnevni red Narodne skupštine, nego da nadzire i kontroliše izvršnu vlast i javne institucije u primeni zakona koji su usvojeni, a koji imaju veze sa ljudskim pravima. Nastaviće se aktivnosti sa Misijom OEBS-a u Srbiji i nevladinim organizacijama, odnosno civilnim sektorom. Istakao je da je neophodno u 2015. godini imati nekoliko javnih slušanja i zamolio prisutne da iznesu svoje predloge za temu javnog slušanja. Istakao je važnost održavanja sednica van sedišta Narodne skupštine jer se pokazalo da je sednica koju smo imali u Vrnjačkoj Banji dobar model, da je dobra praksa da se ide na teren, da se razgovara sa predstavnicima institucija i korisnicima, kao i sa predstavnicima civilnog sektora, kada su pitanju teme iz oblasti ljudskih prava. Bilo bi dobro da se obiđe Srbija i da se na taj način pokriju regioni i obiđu oni krajevi gde žive pripadnici nacionalnih manjina na teritoriji Srbije. Naglasio je važnost nastavka regionalne saradnje sa odborima koji se bave pitanjima koja su u nadležnosti našeg odbora. Pomenuo je prelog koji je iznela zamenica predsednika Odbora Ljiljana Malušić na jednoj od sednica, na osnovu onog što je predloženo na konferenciji održanoj u Madridu vezano za presude Evropskog suda za ljudska prava, a koji se odnosi na formiranje nadzornog mehanizma koji bi kontrolisao izvršavanje presuda Evropskog suda za ljudska prava u Strazburu. Nastavićemo da se bavimo problemima i pitanjima nasilja nad ženama, kao i usklađivanjem našeg zakonodavstva sa Istanbulskom konvencijom, ali i praćenjem prakse u primeni onoga što naše zakonodavstvo i naša izvršna vlast, pre svega kroz delovanje policije, pravosuđa i centara za socijalni rad, rade po ovom pitanju. Takođe, važna je saradnja sa nacionalnim savetima nacionalnih manjina, koji su konstituisani posle izbora održanih oktobra 2014. godine, kao i da pratimo rad na daljim izmenama i dopunama Zakona o nacionalnim savetima nacionalnih manjina. Važno je nastaviti saradnju sa Ministarstvom državne uprave i lokalne samouprave, Kancelarijom za ljudska i manjinska prava, kao i institucijama koje se bave zaštitom građana i ljudskih prava, kao što su Zaštitnik građana, Poverenik za zaštitu informacija od javnog značaja i zaštitu podataka o ličnosti i Poverenik za zaštitu ravnopravnosti. Predložio ja da svi članovi Odbora iznesu svoja mišljenja, ideje, predloge, šta bi bili prioriteti za Odbor u 2015. godini.

 Gordana Čomić je predložila da Odbor održi javno slušanje i okrugli sto ili seriju javnih slušanja i okruglih stolova, na temu: ljudska prava i mediji u Srbiji, jer u toj oblasti ima mnogo nesporazuma i neznanja. U slučaju javnog slušanja, izvršna vlast bi bila zadužena da pripremi sve podatke o zakonodavnom okviru kada su ljudska prava u Srbiji, šta su ključne preporuke koje se godinama dobijaju u oblasti ljudskih prava, a ne primenjuju se. Posle toga se može sa medijima raspravljati odakle sklonost u medijima i u javnosti da se ljudska prava smatraju temom koja nikoga ne zanima.

 Dubravka Filipovski je predložila da se organizuje javno slušanje vezano za ažuriranje posebnog biračkog spiska jer je tokom izbora za nacionalne savete nacionalnih manjina bilo mnogo problema s tim u vezi i da stoga treba pokrenuti inicijativu za umrežavanje policije i službe matičara. Takođe je predložila, imajući u vidu presedavanje Srbije OEBS-om, da u dogovoru sa Misijom OEBS-a u Srbiji Odbor napravi nekoliko okruglih stolova ili javnih slušanja vezanih za razne teme.

 Predsednik Odbora je dodao i predlog da Odbor bude organizator ili medijator u razgovorima sa predstavnicima verskih zajednica, a sve u kontekstu tolerancije i razumevanja.

 Elvira Kovač je istakla da je potrebno intenzivirati saradnju sa novoizabranim nacionalnim savetima nacionalnih manjina. Podržala je prisustvo RIK-a i predstavnika Ministarstva sednicama Odbora, vezano za pomenutu temu i istakla da na tome treba raditi u kontinuitetu, a ne samo uoči izbora. Vezano za verske zajednice, podsetila je na potpisani sporazum sa Vatikanom. Informisala je Odbor da si pojedini narodni poslanici članovi neformalne parlamentarne grupe za održivi razvoj koji podrazumeva različite oblasti, kao što su reproduktivno zdravlje, aktivno starenje i sve ono što se tiče milenijumskih ciljeva i vrlo bitnog održivog razvoja. Grupa je izrazila želju da se održi sastanak sa predsednikom ili sa određenom delegacijom ovog Odbora, kako bi se dogovorili na kojim pitanjima možemo da sarađujemo.

 Predsednik Odbora se nadovezao da čim stigne zvanični predlog, razgovori će biti organizovani.

 Slobodan Perić je izrazio mišljenje o nedovoljnom prisustvu nacionalnih manjina u sredstvima javnog informisanja, naročito na televiziji sa nacionalnom frekvencijom, u smislu predstavljanja kulture, običaja i folklora. Izneo je nameru da na sastancima Nacionalnog saveta vlaške nacionalne manjine zatraži od svih televizija da im se obezbedi određena minutaža. To se odnosi i na štampane medije ne daju prostora predstavnicima nacionalnih manjina.

 Sulejman Ugljanin je izneo stav da se ne slaže sa konstatacijom predsednika Odbora da se dobro radilo prošle godine. Slaže se sa predlogom Dubravke Filipovski koja je dala jedan konkretan predlog koji se tiče ažuriranja biračkih spiskova. Naveo je da je bio nosilac jedne izborne liste i da sada kao predsednik Bošnjačkog nacionalnog vijeća kaže da je zaista bilo loše i da izborne liste koje imaju kandidate na izborima nisu mogle da imaju posmatrače. Takođe je istakao da svih devet amandmana koje su imali kao manjinski narodni poslanici su bili odbijeni, jer većina nije imala sluha da prihvati ono na šta su ukazivali, a to je da se manjinama mora omogućiti da kada imaju manjinsku listu imaju i posmatrače na biračkim mestima, a ne da glasaju a da im drugi broje glasove. Naveo je i podatak da je na sastanku sa Štefanom Fileom 5. maja prošle godine, napravljen dogovor da Skupština kao najviše zakonodavno telo u Srbiji, sačini konkretan predlog za rešavanje manjinskih pitanja u Srbiji, sa tačno definisanim ciljem, programom, nosiocem, rokovima, iznosom sredstava i izvorima finansiranja. Smatra da za proteklih sedam meseci nije ništa urađeno. U pogledu predsedavanja Srbije OEBS-om čestitao je svima na tome i kazao da je počašćen time što država ima tako veliku funkciju. Međutim, naveo je da je objavljen izveštaj Minority Rights Group-e, međunarodne nevladine organizacija koja ima savetodavnu konsultantsku ulogu u UN koja predviđa vrlo lošu sudbinu Bošnjaka, etničkih Albanaca, Hrvata i Roma u Srbiji. Smatra da Odbor u ovom smislu treba ozbiljnije da se pozabavi ovim pitanjem. Takođe smatra da vladajuća partija za predsednika ovog odbora treba da imenuje predstavnika iz većinskog naroda i da oni preuzmu odgovornost za rešavanje manjinskog pitanja. Istakao je da je razgovorao sa, kako je naveo, mnogo važnim ljudima o nezaposlenosti i teškom životu bošnjačke manjine, koji su naveli da je ministar Bošnjak, ali da od toga nema koristi. Izjavio je da nema nameru da dalje dolazi na sednice Odbora dok državotvorna stranka SNS, SPS i druge stranke koje su zaista ozbiljne stranke, koje su dobile legitimitet srpskog naroda, ne preuzmu odgovornost za manjine u Srbiji i da će se zvanično obratiti zahtevom predsednici Skupštine i drugim nadležnim organima da se na čelo ovog odbora postavi predstavnik većinskog srpskog naroda.

 Biljana Ilić-Stošić, vezano za diskusiju poslanika Slobodana Perića, je istakla da za vreme novogodišnjih i božićnih praznika na RTS1 i RTS2 bio je koncert Biljane Krstić i grupe „Bistrik“ sa rumunskim, vlaškim i bugarskim nacionalnim pesmama.

 Olena Papuga se nadovezala na izjavu Slobodana Perića i Biljane Ilić-Stošić rekavši da u Vojvodini imaju programe na jezicima nacionalnih zajednica. Predložila je da Odbor napravi strategiju i dogovor oko toga da i državna televizija i javni servis RTS napravi program koji će pratiti problematiku nacionalnih zajednica, ili da na programima RTS1 i RTS 2 daju određenu minutažu nacionalnim zajednicama koje žive na teritoriji van AP Vojvodine, koja nije pokrivena programom RTV 2. Mišljenja je da saradnja sa nacionalnim savetima treba da bude dublja. Smatra da treba posetiti nacionalne savete i da to ne budu samo predsednici jer u svim nacionalnim savetima postoje različita razmišljanja, postoji i pozicija i opozicija. Saradnju treba osmisliti tako da bude kvalitetna kako bismo saznali šta muči nacionalne savete, odnosno nacionalne zajednice, jer jedino u saradnji sa nacionalnim savetima, možemo saznati za probleme koje imaju nacionalne zajednice koje žive na teritoriji Republike Srbije. Podsetila je da u proceduru dolaze zakoni koji se tiču udžbenika i izmena Zakona o osnovama sistema obrazovanja i vaspitanja i obrazovanja i smatra da Odbor treba aktivno da se uključi u ova pitanja.

 Presednik Odbora se zahvalio Oleni Papugi i najavio da reč ima Vladica Dimitrov, ali se prethodno obratio Sulejmanu Ugljaninu koji je krenuo da izlađe iz sale, rekavši mu da sačeka odgovor od njega vezano za njegovo izlaganje kada završe svi članovi koji su se javili za reč, ali je gospodin Ugljanin napustio sednicu.

 Vladica Dimitrov je istakao da nacionalni saveti, a da konkretno govori o Nacionalnom savetu bugarske nacionalne manjine, imaju probleme sa medijima i to će biti problem sa kojim će Odbor sigurno susretati. Nacionalni savet bugarske nacionalne manjine zatražiće pomoć Odbora jer su mediji po novom Zakonu u takvom položaju da će biti ugašeni i da oni kao Bugari neće imati medij koji emituje program na jeziku bugarske nacionalne manjine. Ističe da će Odbor morati da čuje prave probleme nacionalnih saveta i da im pomogne u saradnji sa zakonodavnom i izvršnom vlasti. Istakao je da podržava sednice Odbora van sedišta i izrazio je želju da se jedna sednica održi u Dimitrovgradu. Izrazio je neslaganje sa g. Ugnjaninom, ali da mu nije u maniru da priča o čoveku koji nije prisutan. Takođe je rekao da je g. Omerović pokazao da može da bude predsednik odbora, a da se ni jednog trenutka nije videla nikakva politika, niti po pitanju partija koje učestvuju u ovom Odboru, niti po pitanju nacionalnih manjina, a članovi Odbora su predstavnici većine nacionalnih manjina koje u Srbiji postoje. Ne slaže se sa g. Ugljaninom i iz razloga što je npr. on bio na većinskoj listi SNS i to ne kao član bugarske nacionalne manjine, već kao član SNS i ne oseća da ne bi mogao sutra da bude predsednik nekog odbora, u suprotnom bi to shvatio kao vid diskriminacije. Odbor je upravo pokazao jedinstvo, bez obzira što su članovi pripadnici različitih nacionalnih struktura i što pripadaju različitim partijama, ali i se mnogo puta čulo i mišljenje sa kojim se matične partije ne bi složile, jer narodni poslanici imaju autoritet i dignitet.

 Dubravka Filipovski se takođe ogradila od izjava Sulejmana Ugljanina. Smatra da Odbor nije mesto gde se iznose bilo kakave političke razmirice i da se zna po kojim pravilima i na kakav način se biraju predsednici odbora. Dalje je navela da je važno pojačati kontrolnu funkciju Odbora, tako što bi se posle javnog slušanja doneli određeni zaključci, odluka ili predlog, a da se zatim ponovo pred Odbor pozovu predstavnici izvršne vlasti, odnosno da ono što je pokrenuto bude ispraćeno. Pomenula je inicijativu Ženske parlamentarne mreže da se 2. i 3. marta organizuje Konferencija parlamentarki jugoistočne Evrope, pod nazivom „Ravnopravne i osnažene, zajedno smo jače“. Smatra da je vrlo važno da Odbor uzme učešće u toj konferenciji.

 **Vera Paunović** je izrazila žaljenje što gospodin Ugljanin nije prisutan i takođe se ogradila od njegove diskusije. Smatra da je ovaj odbor jedan od najozbiljnijih i nikada nije imao problema ni sa kvorumom, ni sa predsednikom. Pozvani su bili svi predstavnici vlasti, kad god se raspravljalo i o nekim zakonima i o nekim pojavama koje se dešavaju u društvu. Izrazila je stav da se obilazi što više mesta, onoliko koliko finansijski bude dozvoljeno kako bi se susretali sa ljudima po Srbiji, upoznali se sa problemima, posebno sa centrima za socijalni rad.

 Predsednik Odbora se izjasnio da ne želi da se osvrće na ono što je govorio gospodin Ugljanin. Smatra da iz svega što je rečeno, jasno proizilazi da ćemo vrlo brzo imati sednicu Odbora na kojoj ćemo usvojiti plan. Smatra da bi jedna od prvih aktivnosoti trebala da bude javno slušanje sa predstavnicima novoizabranih saveta nacionalnih manjina, a onda po Poslovniku, nakon javnog slušanja Odbor može da donese određeni zaključak Podržava aktivnosti Ženske parlamentarne mreže sa kojom imamo dobru saradnju i ta saradnja će biti i u planu aktivnosti Odbora. Izražava žaljenje zbog malog broja glasova muškog pola na amandmane predložene od strane Ženske parlamentarne mreže bez obzira kojoj političkoj stranci pripadaju, bez naznake o kojim zakonima je reč, ko je glasao i kako, ali treba više raditi na prepoznatljivosti Ženske parlamentarne mreže. Mora se pokazati jačina Ženske parlamentarne mreže i prevazići stranački, partijski i drugi interesi u cilju ostvarenja zajedničkih interesa. Obratio se članovima Odbora i predložio da sekretaru dostave konkretne predloge.

 Gordana Čomić je predložila još jednu aktivnost, a to je jednodnevni seminar za sve članove i članice, kao i zamenike članova i članica Odbora o sadržaju rada ovog Odbora. Istakla je da je dijalog o vrednosnim stavovima različit kada je u pitanju mešanje lojalnosti političkim strankama i bavljenje temom ljudskih prava. Razlog tome vidi u neznanju o tome čime bi trebali da se bave i zato apeluje da se organizuje seminar na koji bi bili pozvani oni koji se time bave čitavog života, a koji su politički neutralni. Podsetila je odgovornost za ažuriranje biračkih spiskova određena zakonom.

 DRUGA TAČKA DNEVNOG REDA: Razno

 Nije bilo učesnika u diskusiji po ovoj tački dnevnog reda.

 Sednica je zaključena u 12.00 časova.

SEKRETAR ODBORA PREDSEDNIK ODBORA

 Rajka Vukomanović Meho Omerović